b'\n_START_ARTICLE_\nL\xc3\xb5imitud aine- ja keele\xc3\xb5pe\n_START_PARAGRAPH_\nL\xc3\xb5imitud aine- ja keele\xc3\xb5pe ehk LAK-\xc3\xb5pe on metoodika, mille abil omandatakse v\xc3\xb5\xc3\xb5rkeel teisi aineid \xc3\xb5ppides. Metoodika t\xc3\xb5husus seisneb asjaolus, et \xc3\xb5petaja keskendub korraga nii aine sisule, \xc3\xb5petatavale keelele kui ka \xc3\xb5pioskuste arendamisele. _NEWLINE_L\xc3\xb5imitud aine- ja keele\xc3\xb5pe v\xc3\xb5ib Eestis alata juba lasteaias, kuid seda saab rakendada ka mistahes kooliastmes. V\xc3\xa4hem on Eestis levinud LAK-\xc3\xb5ppe kasutamine \xc3\xbclikoolides ja t\xc3\xa4iskasvanute hariduses.\n_START_SECTION_\nAjalugu\n_START_PARAGRAPH_\nL\xc3\xb5imitud aine- ja keele\xc3\xb5ppe taustaks selle t\xc3\xa4nap\xc3\xa4evasel kujul on Kanadas 1960. aastatest alates rakendatud keelek\xc3\xbcmblus. Seej\xc3\xa4rel on seda metoodikat rakendatud mitmel pool \xc3\xbcle maailma. Ingliskeelne termin content and language integrated learning v\xc3\xb5eti kasutusele 1994. aastal Euroopas ja LAK-\xc3\xb5pe on kujunenud osaks Euroopa Liidu keele\xc3\xb5ppepoliitikast. Eestikeelne termin "l\xc3\xb5imitud aine- ja keele\xc3\xb5pe" v\xc3\xb5eti kasutusele 2007. aasta suvel alanud otsingute tulemusena._NEWLINE_Mitmetes Tallinna koolides alustati v\xc3\xb5\xc3\xb5rkeelse aine\xc3\xb5petusega juba 1960. ja 1970. aastatel (peamiselt inglise keeles, kuid ka prantsuse ja saksa keeles). T\xc3\xa4nap\xc3\xa4eval rakendatakse LAK-\xc3\xb5pet nii eesti kui ka vene \xc3\xb5ppekeelega koolides ning viimase kahe aastak\xc3\xbcmne jooksul on m\xc3\xa4rgatavalt kasvanud eestikeelset \xc3\xb5pet pakkuvate vene koolide arv.\n_START_SECTION_\nLAK-\xc3\xb5ppe kuu\n_START_PARAGRAPH_\nAlates 2010. aastast korraldatakse Eestis iga aasta aprillis LAK-\xc3\xb5ppe kuud. \xc3\x9crituse peamine eesm\xc3\xa4rk on suurendada p\xc3\xb5hiliste huvir\xc3\xbchmade (pedagoogid, ametnikud, \xc3\xb5pilased ja lapsevanemad) teadlikkust aine- ja keele\xc3\xb5ppe l\xc3\xb5imimise v\xc3\xb5imalustest. Korraldatakse n\xc3\xa4itusi, seminare ja konverentse, kus osalevad spetsialistid nii Eestist kui ka mujalt.'